
Kira Sinclairs første streiftog innen romantikksjangeren var da hun gikk på high school og fikk i oppgave å skrive en romantisk fortelling. Ikke engang det at hun måtte lese den høyt for hele klassen dempet entusiasmen hennes – selv om det fikk henne til å rødme.

Hun solgte sin første bok til Harlequin i 2007, og har elsket å utforske forhold, forelskelser og lykkelig til evig tid.

Kira bor i Nord-Alabama sammen med sine to tenåringsdøtre og deres livlige bernedoodle-hund, Sadie.

Det sved i kinnet til Dominic Mercados. Men han antok at det var slik det kjentes når en kvinne slo en i ansiktet.

Han hadde mange ganger i livet fortjent å få en ørefik. Men overraskende nok var dette første gang det faktisk hadde skjedd. Noe som gjorde ham forbannet av to forskjellige grunner.

For det første fortjente han det ikke. Og for det andre var det Meredith Forrester, den lekre, dynamiske, rødhårede plageånden, som hadde slått ham.

Merediths øyne gnistret av raseri, skuffelse og selvrettferdig indignasjon. Hun hadde tydeligvis kommet til klubben hans i kveld for å slåss. Noe som ikke burde gjøre ham nysgjerrig, men som gjorde det. Spesielt med tanke på at han ikke hadde sett henne eller snakket med henne på nærmere to år.

Spørsmålet var hva i helvete hun trodde han hadde gjort?

Til syvende og sist spilte det ingen rolle. Selv om sparring med Meredith og hennes skarpe tunge alltid hadde vært et yndet tidsfordriv, hadde han viktigere ting å ta seg av i kveld. Ting som allerede var blitt forsinket fordi hans gode venn Gray Lockwood hadde dukket opp.

I stedet for å møte sinnet hennes med sitt eget, valgte Dominic å sende henne et langsomt, vitende smil. «Hyggelig å se deg også, Meredith.»

«Ikke kast bort det sleske smilet og de soveromsøynene på meg. Jeg kjente deg da ansiktet ditt var dekket av kviser.»

Dominics glis ble bredere. Herregud, denne kvinnen var et fyrverkeri med energi til å brenne. Ekkoet av den energien antente ham dypt inne i magen. Som det gjorde hver gang hun kom nær. Hvis hun hadde vært noen annen, ville Dominic ha forført henne for lenge siden.

Men hun var ikke noen annen. Hun var Meredith, hans søsters beste venninne. Og for alltid forbudt område.

«Jeg ser at du ikke har forandret deg. Du er den samme som alltid.»

Hun slo hånden gjennom luften, som om hun kunne feie bort ordene hans med en enkel gest. «Det har ikke du heller, hvis det jeg har hørt er sant.»

Med tanke på at han tilbrakte nettene med å drive den hotteste nattklubben i Las Vegas og omgås de rike og berømte, var det ikke godt å si hvilke rykter hun hadde hørt. Navnet hans ble stadig satt i forbindelse med en eller annen kjendis. Bare halvparten av historiene var sanne. Men han kunne ikke finne ut hvilket rykte som kunne ha krøpet henne under huden nok til å rettferdiggjøre en tur inn i hans verden og et slag i ansiktet.

Meredith unngikk Excess som pesten. Hun var for god for klubben hans.

Dominic lot blikket bevisst vandre nedover den stramme sølvkjolen som klamret seg til hver eneste kurve på kroppen hennes. «Jeg bryr meg ærlig talt ikke om hva du har hørt. Men du er tydeligvis ikke ei lita jente lenger, og jeg trodde du hadde vokst fra å høre på sladder.»

Ordene som skulle gjøre henne ukomfortabel, slo tilbake på ham. Meredith hadde åpenbart kledd seg for det festglade VIP-publikummet som Excess dyrket. Kjolen var som flytende metall som blinket og fanget opp lysene som virvlet gjennom mørket rundt dem. Den rakk til litt over knærne, og resten av beina var bare og fristende å se på

«Hvorfor er jeg ikke overrasket over at du ikke tar meg på alvor? Det har du aldri gjort.»

Nic lo. «Vær så snill, du er alvorlig nok for oss begge, et levende eksempel på definisjonen.»

Han veddet alle pengene sine på at Meredith ikke en eneste gang i løpet av alle de årene han hadde kjent henne, hadde brutt en regel eller en lov. Hun levde og åndet for perfeksjon og kontroll.

En slik tilværelse ville drive ham til vanvidd.

«Og det, engel, har alltid vært ditt problem.» Dominic strakte ut hånden og grep tak i den lange, fristende halen av det rødgylne håret hennes og lot fingrene gli gjennom det. «Du ville ikke skjønt hva moro er om det så bet deg i baken.»

Hun rev hånden hans vekk og stirret opp på ham. «Jeg vet hva som er moro. Jeg er bare ikke interessert i å dele moroa med deg.»

Og det var den viktigste grunnen til at han tok et skritt bort fra henne. For å ignorere energien som vibrerte mellom dem. Meredith ville ikke ha noe med ham å gjøre.

Hun hadde alltid vært smart.

«Men det jeg er interessert i, er tipset jeg nettopp fikk om at du og denne klubben er involvert i menneskehandel.»

Fanken.

Uansett hva han hadde forventet, så var det ikke det. Dominic skjulte følelsene sine. Han hadde mange års erfaring med det. Å ha en fysisk og verbalt voldelig stefar lærte deg å skjule dine sanne tanker.

Med hvem som helst andre ville han kanskje ha brukt sjarmen som en avledningsmanøver, men Dominic var godt klar over at det ikke nyttet med Meredith. I stedet gikk han direkte til verks. «Meredith, jeg trodde du var smart nok til å skille tomt sladder fra fakta.»

Øynene hennes glødet, og de fyldige leppene hennes ble tynnere. «Å, det er jeg. Tipset kom med bevis. Bevis som amerikanske medier vil sluke og glede seg over å sende viralt innen i morgen kveld.»

Pokker! Meredith Forrester var et kjent navn. Karrieren hennes hadde slått gjennom for flere år siden, da hun avslørte en korrupsjonsskandale som gikk helt til visepresidentens kontor, og deretter fulgte opp med en overgrepsskandale som rystet musikkbransjen.

Uansett hva dette beviset var, var det solid nok til at Meredith stormet inn på Excess ved midnatt for å konfrontere ham. Dominic hadde alltid vært klar over at det var en mulighet for at de gode gjerningene hans kunne slå tilbake på ham. Han hadde bare ikke vært klar for at det skulle skje i dag.

Eller at Meredith skulle være innblandet.

Dette var elendig timing. Ikke fordi han var involvert i ulovlig menneskehandel, men fordi han, med hjelp av Gray Lockwood, Anderson Stone og Stone Surveillance, hjalp overgrepsofre med å «forsvinne».

Alt lå til rette for at en annen kvinne, Tessa, skulle forsvinne i kveld. Og selv om denne avledningsmanøveren kunne være kjip for ham, var det ingenting han ikke ville tåle for å forsikre seg om at hun var trygg. For ikke å snakke om at hvis Meredith gikk videre med historien, ville han kanskje bli for mye overvåket til å hjelpe Tessa i morgen.

Meredith lente seg nærmere og snerret: «Har du noen anelse om hva dette kommer til å gjøre med søsteren din? Annalise kommer til å bli knust.»

Dominics mage vred seg. Søsteren hans kom til å bli mer enn knust. Hun kom til å bli forbanna. I hvert fall en liten stund, til han kunne forklare henne alt. Inntil da måtte hun bare ta det som det kom. Og det hadde de dessverre begge god erfaring med.

«Hva skjedde med uskyldig inntil det motsatte er bevist?» spurte Dominic.

Meredith formelig knurret. «Jeg er journalist, ikke advokat. Hvis det jeg har sett, er sant, ligger du tynt an.»

Gud, han ville begrave hendene i den tykke manken av det flammende håret hennes, dra henne inntil seg og kysse henne. Han ville absorbere varmen hennes og smake all frekkheten og ruske opp i den stive kontrollen.

Dessverre for ham hadde han villet ha Meredith veldig lenge. Heldigvis hadde han mange års trening i å holde fingrene for seg selv. For det siste han trengte, var å legge seg ut med lillesøsterens idealistiske, strenge og perfeksjonistiske bestevenninne.

Meredith ristet på hodet og sa: «Jeg har alltid visst at du var en selvopptatt, overlegen drittsekk som bare var opptatt av å oppnå nytelse for enhver pris. Men dette … Jeg hadde aldri trodd at du var i stand til å gjøre noe så avskyelig.»

Ordene hennes gjorde mye mer vondt enn den sviende kjeven hans.

I et forsøk på å finne balansen igjen, trakk Dominic pusten dypt inn. Selv etter det hun nettopp hadde sagt, måtte han kjempe for å ignorere den søte duften av parfymen hennes.

«Selv om jeg nyter denne ordvekslingen … Nei, vent, det er ikke sant. Selv om den kjeder meg, setter jeg pris på at du tenker på søsteren min, hun blir sikkert glad for å høre om korstoget ditt på hennes vegne. Men jeg kan ikke bli her til akt to, scene tre. Jeg har en nattklubb å drive.»

Og et overgrepsoffer å beskytte.

Han burde ha snudd seg og gått, men til tross for alt kunne han ikke la være å berøre henne. Dominic lot hånden falle ned på Merediths skulder og trakk en lett linje nedover armen hennes til albuen.

Huden hennes var silkemyk og varm. En skjelving gikk gjennom kroppen hennes. Han var smart nok til å vite at hun ville hate seg selv litt for reaksjonen, men han brydde seg ikke om det. Han trengte noe annet enn fiendskap fra henne akkurat nå.

Dette var neppe første gang de lekte denne leken.

Dominic bøyde seg mot henne, trykket et mykt kyss på kinnet hennes, som om de virkelig var gamle venner, og mumlet: «Husk å si fra til bartenderne at jeg spanderer moroa i kveld.» Han trakk seg tilbake og ga henne det djevelske gliset han hadde perfeksjonert da han var femten. «Bare ikke gjør noe jeg ikke ville gjort», formante han før han gikk sin vei.

Ikke gjør noe jeg ikke ville gjort. Meredith fnøs. Det var ikke mye igjen på listen over ting han ikke gjorde. Og enda mindre enn hun hadde trodd hvis informasjonen hun hadde fått var sann.

Hun ville ikke at det skulle være sant. Hun hadde kjent Dominic lenge, helt siden hun møtte Annalise på den eksklusive privatskolen de alle hadde gått på da de var tenåringer. Og selv om hun aldri hadde likt ham spesielt godt, hadde hun alltid forstått hvorfor folk – og særlig kvinner – festet seg ved ham. Mannen var sjarmen personifisert. Han var glatt og sofistikert. Han prøvde alltid å få folk rundt seg til å le og smile. Han var flink til å spre moro og begeistring. Han hadde gjort det til en svært lønnsom forretning.

Men han likte å flørte. Han hadde en forunderlig måte å få folk til å føle seg spesielle på. Hun hadde sett ham gjøre det i årevis, og likevel klarte hun ikke la være å falle for det iblant.

Meredith var ikke engang sikker på om det bare var skuespill. Dominic likte virkelig folk, og ønsket å spre glede rundt seg.

Men det var farlig å la ham komme så nær at han trakk deg inn i den liksomverdenen. Meredith visste at det ikke var virkeligheten. Virkeligheten var den harde, ofte ekle sannheten hun undersøkte og avslørte. Virkeligheten var at hun gikk på den dyre skolen fordi moren hennes var lærer, ikke fordi familien hadde råd til de ublu skolepengene. Virkeligheten var at hun måtte være best i klassen for å få stipend til college, fordi hennes enslige mor ikke hadde råd til å betale for det. Plikt, ansvar og forventninger hadde drevet henne i lang tid.

Dominic Mercado var det stikk motsatte. Mannen var fristelsen personifisert. Og hun visste bedre enn å falle for ham. Dessverre var det ikke alltid like lett å huske det.

Hun hadde imidlertid aldri forventet at han skulle gå så langt. Men etter å ha brukt de siste timene på å verifisere bevisfilen som fulgte med den anonyme e-posten hun hadde mottatt i kveld … så det ut til at det kunne være sant.

Informasjonen var knusende. Men menneskehandel?

Hun hadde opprinnelig kommet til Excess for å konfrontere Dominic, desperat på jakt etter en annen forklaring. Kanskje noen lurte ham? Eller kanskje noen brukte klubben hans uten at han var klar over det.

Men ett blikk på ham, og den sure skuffelsen i magen hennes hadde forvandlet seg til et uventet sinne som hadde fått henne til å slå ut. Det hadde vært uklokt å slå ham, og hun hatet seg selv for det.

Men hans totale mangel på respons da hun hadde forklart hvorfor hun var der, hadde ikke gjort henne rasende. Det sjarmerende smilet hans hadde ikke engang forsvunnet. Noe som bare fikk bekymringene hennes til å vokse.

Dominic hadde ikke akkurat det beste ryktet i utgangspunktet. Han likte å tøye reglene til det ytterste, og det hadde han alltid gjort. Det var han som hadde organisert en fest på skolens område, komplett med øltønne og badekarpunsj, fordi det var det eneste stedet som var stort nok til hele elevflokken. Og han ville ikke at noen skulle utelates. Han hadde også blitt igjen for å ta støyten da politiet hadde dukket opp med rektoren på slep.

Selv nå hadde han rykte på seg for å arrangere overdådige fester, for å drive gjøn med høyt profilerte VIP-er og rett og slett for å lage bråk. Navnet hans dukket stadig opp på sladderblogger. Videoer av festene hans gikk viralt, og alle som var noe, stakk innom Excess når de var i byen.

Det hele var en lek for ham. Hun visste at han hadde lært det i svært ung alder. Hun forsto hvor behovet for å teste grenser kom fra, men det gjorde det ikke lettere å se ham gjøre det.

Kanskje han til slutt hadde gått for langt. Blitt involvert i noe han ikke hadde ment?

Det var ikke helt utenkelig.

Frem til hun hadde fått den e-posten, ville Meredith ha sagt at Dominic var mange ting, men en ond drittsekk var han ikke. Hvis han var involvert i menneskehandel …

Den tunge vekten som hadde lagt seg i magen hennes i det øyeblikket hun leste disse ordene, vokste. Meredith følte seg fullstendig kvalm.

Hvorfor tok hun dette så personlig?

Annalise var hennes beste venn og viktig for henne. Og det var liten tvil om at informasjonen ville knuse henne. Meredith kunne utsette publiseringen et par dager, men trusselen som fulgte med e-posten var tydelig. Hvis hun ikke publiserte det, ville noen andre gjøre det.

Annalise forgudet Dominic, og det hadde hun alltid gjort. Meredith forsto kanskje ikke dynamikken i forholdet deres, men det trengte hun heller ikke for å innse at det eksisterte.

Ja, hun var bekymret for venninnen sin.

Men det forklarte ikke det hun nettopp hadde gjort.

Aldri før hadde hun følt behov for å gå fysisk løs på et annet menneske. Og hun var intelligent nok til å innse at reaksjonen hennes var uakseptabel.

Ikke at Dominic så ut til å bry seg om det.

Mannen hadde rett og slett evnen til å få henne til å overreagere. Og han gledet seg over å trykke på knappene hennes. Dominic Mercado frustrerte henne. Selv om han ga verden inntrykk av at han ikke brydde seg om noe som helst, visste hun innerst inne at han gjorde det.

Fordi hun hadde sett hvordan han brydde seg om Annalise.

Konsekvenser spilte ingen rolle for ham, noe som fikk henne til å gå i taket. For frykt og konsekvenser hadde styrt livet hennes i årevis.

Hun hadde ikke råd til å innta den like nonchalante holdningen som Dominic gjorde. Hun hadde ikke en far med milliarder av dollar som kunne redde henne ut av kniper og få vanskelige situasjoner til å forsvinne. Hvis hun tabbet seg ut, ville hun ha mistet stipendet til den gode skolen, ryktet sitt, til og med jobben sin.

Med et sukk vurderte Meredith å stoppe i baren for å ta seg en drink på vei ut, men bestemte seg for at en shot tequila neppe ville hjelpe på situasjonen. Og dette stedet var uansett ikke noe for henne. Den høye musikken som pulserte gjennom rommet forsterket hodepinen som allerede truet.

Meredith snirklet seg gjennom de strategisk plasserte bordene og de vakre og rastløse kroppene, og satte kursen mot de enorme dobbeltdørene i motsatt ende av det store lokalet.

Hun ignorerte alle rundt seg. Meredith var fokusert på målet om å unnslippe, men ble skremt da en hånd skjøt ut og grep rundt armen hennes.

«Vakre kvinne, hvor skal du?»

Merediths overraskede blikk fløy opp mot ansiktet til en mann hun aldri hadde sett før. Han var kjekk nok, men de blanke øynene hans fortalte mye om sinnstilstanden hans. Hun senket blikket og så på den dyre dressen, den prangende klokken og de dyre skoene hans. Full og arrogant. Det var derfor hun ikke kom til Excess.

Irritasjon erstattet raskt sjokket. Meredith ristet på armen for å løsne grepet hans. I stedet for å ta hintet, strammet den irriterende idioten grepet.

«Slipp meg!»

«Ikke vær sånn, søta. Jeg vil bare snakke. La meg spandere en drink på deg.»

Mannen utnyttet høydefordelen og grepet sitt til å trekke henne nærmere. En liten bølge av angst skjøt gjennom henne, men Meredith nektet å la den blomstre. Hun var omgitt av flere mennesker, og denne idioten var rett og slett for beruset av alkohol og så full av komplekser at han ikke tok hintet.

Så hun ville bli direkte.

Meredith gikk nærmere og skulle til å gripe etter skrittet hans. Men hånden hennes kom aldri så langt.

En annens fingre flettet seg med hennes, og et elektrisk støt gikk opp til skulderen hennes. En annen arm la seg rundt livet hennes og trakk henne bakover mot en varm, hard vegg av solid mannlig brystkasse.

Dominics lave, myke stemme buldret mot huden hennes. Hun fikk gåsehud på halsen og brystet. «Du er virkelig bemerkelsesverdig. Fem minutter alene, og du klarer å finne problemer.»

De ordene var bare til henne. Til fyren foran dem sa Dominic: «Jeg foreslår at neste gang du legger hendene dine på en dame i klubben min, sørger du for at hun vil ha dem der.»

Mannen stotret og forsøkte å komme med en unnskyldning, men Dominic ignorerte ham og vinket en av sikkerhetsvaktene bort til dem. «Vennligst eskorter denne herren bort fra min eiendom.»

«Men jeg er her med noen venner. De er skyssen min.»

Dominic trakk på skuldrene. «Jeg foreslår at du ringer etter en drosje. Eller forklar vennene dine hvorfor du blir kastet ut. Det er ditt valg.»

Vakten sa ikke et ord, han bare gestikulerte at fyren skulle gå foran ham. Mannen så opp og ned på vakten, kalkulerte og bestemte seg for at det ikke var en sjanse i helvete for at han kunne vinne den kampen, og gjorde som han hadde fått beskjed om.

Meredith forventet at Dominic ville slippe henne i det øyeblikket fyren forsvant, men det gjorde han ikke. Faktisk ble de stående der, sammen, midt i den overfylte klubben.

Dominics arm strammet seg rundt livet hennes og presset henne tettere inn mot kroppen hans. Meredith sto helt stille. Hun klarte ikke å røre seg. Ikke fordi hun var redd eller bekymret. Men fordi det føltes så forbannet godt å ha armen hans rundt seg.

Og det ville hun ikke.

En stor del av henne ønsket å se ansiktet hans, men resten av henne var glad for at hun ikke kunne det. Hun ville ikke vite om han var sint på henne – for det hadde han all rett til å være, fra før, men hun var ikke klar til å be om unnskyldning, selv om hun visste at hun burde det.

Hun ville heller ikke se det karakteristiske, glødende, sexy uttrykket han hadde perfeksjonert for så lenge siden. For akkurat nå var Meredith ikke sikker på om hun ville klare å motstå det.

Og hun ville hate seg selv hvis hun ga etter. For selv om han hadde evnen til å få alle til å føle seg spesielle med det blikket, betydde det faktum at hun hadde sett ham bruke det flittig, at hun ikke hadde råd til å falle for det.

Det var ikke ekte. Det blikket ville ikke handle om henne.

Og den svakeste delen av henne ønsket at det skulle gjøre det.

Sakte gled Dominics hånd over magen hennes, og så snudde han henne mot seg.

Mens stemmen hans hadde vært ren sex i øret hennes, var ansiktsuttrykket hans alt annet enn det. Og Meredith var ikke sikker på hvorfor det skuffet henne.

«Går det bra med deg?»

Hun svelget og lette etter restene av sinnet og skuffelsen hun hadde gått inn hit med. Dessverre fant hun ingen av delene.

«Jeg har det bra nå, og jeg hadde det bra før du blandet deg inn. Jeg er stor jente og kan ta vare på meg selv.»

Dominics kjeve strammet seg, og de mørke øynene ble smale. Meredith la hodet på skakke og betraktet det åpenbare beviset på sinnet hans.

«Du er for smart til å si noe så dumt. Du forstår bedre enn de fleste hvor sårbare kvinner er. Hvor mange seksuelle overgrep har du dekket? Hvor mange drap har du rapportert om?»

«For mange.»

Dominic åpnet munnen for å si noe, men bet fort ordene i seg. Så ristet han på hodet og sa til slutt: «Jeg har ikke tid til denne samtalen akkurat nå. Det blir ikke noe moro for deg i kveld. Du skal gå.»

«Jeg har ikke gjort noe galt, og så kaster du meg ut?»

«Jeg kaster deg ut fordi jeg ikke har tid til å sitte barnevakt for deg.»

«Jeg trenger ikke barnevakt, og har ikke gjort det på veldig lenge.»

Han svarte ikke, men hevet øyenbrynene utfordrende, noe som gjorde henne forbannet.

Dominic vinket til en annen sikkerhetsvakt. En høy, slank kvinne kledd i svart kom bort. Hun var nydelig, med gyllen hud og dypbrune øyne. «Vennligst eskorter Miss Forrester til bilen hennes.»

For andre gang den kvelden så Meredith Dominic avvise henne ved å gå sin vei. Sinnet hennes hadde kommet til overflaten igjen. Hun hadde lyst til å skrike til ham. Men hun gjorde det ikke, for ikke bare ville det ha vært uverdig, det ville heller ikke ha gjort noen forskjell.

I stedet lot hun kvinnen lede henne ut av klubben. Det var ikke hennes feil, og Meredith ønsket ikke å skape problemer for kvinnen ved å lage en scene.

Dessuten var det egentlig ingen grunn til å bli.

Meredith gled inn i de dype skinnsetene i SUV-en og startet bilen, og satt der i flere sekunder før hun satte den i gir og kjørte ut fra den travle parkeringsplassen.

Hun ville ikke gjøre det, men hun visste at hun måtte. Meredith trykket på en knapp og ringte bestevenninnen sin.

Og måtte innrømme at hun følte lettelse da hun bare kom til telefonsvareren.

«Annalise, ring meg. Vi må snakke sammen.»

Dominics kropp summet fortsatt av energi. Det hadde krevd alt han hadde av viljestyrke ikke å legge den drittsekken som hadde rørt Meredith i bakken.

Ikke noe smart trekk. Han betalte gode penger for et vakthold som skulle ta seg av denne typen problemer, og det ville ikke være god forretning for eieren å lage en slik scene. Alle forventet at han skulle være den hyggelige fyren, den som delte ut shots og oppfordret folk til å slappe av og kose seg.

Men å se mannens hånd rundt Merediths arm … Det hadde vært nære på.

Omdømme var viktig. En ting Dominic garanterte på Excess, var et trygt miljø for alle gjestene. Alle ansatte gjennomgikk spesialisert opplæring for å kunne oppdage drittsekker som blandet dop i drinker, salg av narkotika, selvmordstendenser og selvfølgelig tegn på misbruk.

Han hadde opplevd mange situasjoner som Merediths, men han hadde aldri reagert så voldsomt.

Men han hadde ikke tid til å analysere det akkurat nå.

Dominic sto ved det store vinduet på kontoret sitt og så ut over den vidstrakte klubben under seg, og trakk pusten dypt. Han betraktet menneskene. Glitter, glamour og villskap. Dominic var stolt av å ha skapt et sted der folk følte seg trygge og komfortable, der de kunne være seg selv. Å gi slipp og oppleve alt det spennende livet hadde å by på. Eller i det minste den delen han kunne gi dem.

Virkeligheten eksisterte ikke innenfor veggene til Excess. Byrder, dårlige erfaringer, vekten av andres forventninger … alt smeltet bort. Han sørget for at hver kveld var en fest. En mulighet til å glemme press, depresjon og vanskeligheter i trygge omgivelser.

Den beste alkoholen, femstjerners mat, de nyeste musikktrendene og de hotteste kjendisene. Alle gjestene på Excess ble en del av den eksklusive eliten i Vegas, i hvert fall for en liten stund.

Jake kom opp ved siden av ham. «Alt er klart, sjef.»

Dominic nikket kort.

Han var nok opptatt av å skape et eventyrland av spenning, men han var ikke blind for den skitne, ekle siden som ofte prøvde å snike seg inn for å ødelegge utopien.

«Vi må gjøre noen endringer.»

«På grunn av håndavtrykket på kinnet ditt?»

Dominic prøvde å tvinge frem et smil. Jake var irritert på ham, de var ofte irritert på hverandre, men han var ikke i humør til noen diskusjon i kveld.

Men han ville ikke at vennen hans skulle se det.

Jake hadde vært sammen med Dominic siden han åpnet Excess for åtte år siden. De hadde vokst sammen, han som nystartet forretningsmann og Jake som nylig hadde pensjonert seg fra militæret og forsøkte å komme seg inn i sikkerhetsbransjen. Nå ledet Jake hele sikkerhetsteamet for alle Excess-klubbene.

Og da Dominic hadde spurt om han ville være med å beskytte mishandlede kvinner, hadde han ikke nølt med å bli med.

Selv om veggene på kontoretasjen var tykke, kunne Dominic fremdeles høre den svake musikken og kjenne dunkingen av den gjennom gulvet. Den lille detaljen minnet ham om at uansett hvilke vanskeligheter som møtte deg, gikk livet videre.

I kveld skulle de ta seg av Tessa og hennes situasjon. De skulle få henne i sikkerhet. I morgen ville være tidlig nok til å håndtere rotet Meredith var i ferd med å kaste i fanget hans.

«Ja, men det får vi snakke om senere. Tessa trenger vår udelte oppmerksomhet i kveld. Jeg vil at du skal bli med henne.»

Vanligvis eskorterte Dominic kvinnene på den første delen av reisen. Han gjorde det ikke bare for å forsikre seg om at de var trygge, men fordi han på det tidspunktet ofte hadde opparbeidet seg et forhold til dem, og de stolte på ham.

Heldigvis hadde Jake vært med på et par av møtene hans med Tessa, så han ville ikke være et helt ukjent ansikt.

«Tror du det er klokt?»

«Jeg tror ikke vi har noe valg.»

Joker, hackeren til Stone Surveillance, hadde hentet ut alt fra Merediths datamaskin i løpet av minutter etter at han hadde ringt til sin venn Stone. Det som var helt åpenbart, var at noen overvåket Dominic. Nøye. Etter konfrontasjonen med Meredith, hadde han og Stone blitt enige om at Dominic ikke hadde råd til å bli ekstra overvåket.

«Tessa kommer om et par timer.»

«Jeg tar meg av dette», sa Jake. «Hun klarer seg helt fint.»

Dominic håpet det. Tessa var ikke bare en mishandlet kvinne som hadde kommet til ham for å få hjelp. Hun var en gammel venn av Meredith og Annalise, en de hadde gått på skole med for mange år siden.

Det var utvilsomt det verst tenkelige tidspunktet for en av Merediths venner å forsvinne, særlig under tvilsomme omstendigheter. Eller å ha blitt knyttet til ham og Excess før hun forsvant.

Men det var ikke noe han kunne gjøre med det. Han hadde jobbet i månedsvis for å overtale Tessa til å forlate mannen sin, Ben. Og for fem dager siden kom dråpen som endelig hadde fått begeret til å renne over.

Dominic lente seg mot kanten av skrivebordet og betraktet mylderet av mennesker under seg.

Og følte seg jævlig sliten. Vanligvis fikk han energi av å drive Excess. Ikke i kveld.

Det var rapporter som måtte gjennomgås. Papirer å signere. Han måtte godkjenne et stort innkjøp av brennevin til flere av stedene. Alt sammen småting han vanligvis håndterte uten å tenke på det. Akkurat nå hadde han ikke energi til å ta seg av noe av det.

Synet av Meredith som krysset gulvet i klubben hans, fór gjennom tankene hans. Den kjolen hun hadde hatt på seg … den var dødsbra. Og så ulikt hennes normale karakter. Ikke at han ikke hadde sett henne i cocktailkjole før.

Et annet minne, et han hadde skjøvet dypt under overflaten, dukket opp. Annalise og Merediths siste skoleår. En formell dans på skolen. Flere jenter hadde kommet hjem til dem for å gjøre seg klar, deriblant Meredith.

Han kunne høre fnisingen og skravlingen deres nede fra gangen, og støyen var som en pigg inni skallen hans. Han hadde lest til en eksamen i et av collegefagene sine, og desperat etter et minutts stillhet hadde han sneket seg ut på uteplassen på baksiden.

Den kjølige ørkennatten hadde strukket seg foran ham, en lettelse. Godset var stort, alt han kunne se var farens land. Ikke hans, ikke deres. Ikke det at faren holdt suksessen for seg selv, men han kjente det – trangen til å ha noe eget. Behovet for å starte livet sitt når det føltes som om han bare sto stille. Han hadde gått på college fordi det var forventet. Han var til og med flink. Men han hatet hvert minutt av det.

Noe fanget oppmerksomheten hans, til venstre for ham. Langsomt løsrev en skygge seg fra resten av mørket. Hun sto der og stirret ut på den samme utsikten. Han kunne ikke se ansiktet hennes, men kroppsspråket hennes var tydelig.

Meredith var ikke fornøyd.

Behovet for å legge armene rundt henne og hviske at alt ville gå bra, var nesten overveldende. Det var ikke første gang han hadde hatt lyst til å ta på henne.

Men hun ville ikke sette pris på gesten. Ikke fra ham.

I stedet ble Dominic stående der han var.

«Hvorfor er du ikke ovenpå med jentegjengen?»

Hun snudde seg rundt med store, lyseblå øyne. I et kort øyeblikk så Dominic frykt i uttrykket hennes, og han sparket seg selv for at han skremte henne.

Instinktet fikk ham til å lukke avstanden mellom dem. «Unnskyld, det var ikke meningen å skremme deg.» Det var det siste han hadde lyst til å gjøre.

Merediths munn ble til en stram linje. «Det gjorde du ikke.»

Løgner.

En hvilken som helst annen gang ville han sannsynligvis ha avslørt løgnen, brukt den til å erte henne og fått henne til å stritte imot ham slik hun alltid gjorde. Men i kveld … av en eller annen grunn så hun skjør ut. Et ord han aldri ville ha brukt for å beskrive henne før nå.

Han burde gå inn igjen. Han visste det, innerst inne. Men han gjorde det ikke. I stedet gikk han mot henne, nær nok til å kjenne varmen fra den velduftende huden hennes. Duften av vanilje og moskus, en kombinasjon av søtt og mørkt, pirret sansene hans.

Hun flyttet på seg, slo armene rundt seg selv.

«Hva er i veien?» Han burde ikke bry seg, men ordene bare glapp ut.

«Ingenting.»

Denne gangen ville han ikke la løgnen stå. «Vi vet begge at det ikke er sant. Fortell meg det.»

Meredith snudde seg for å se på ham, og uttrykket i øynene hennes slo ham i magen. Tårene sto i øyene hennes.

Han ville slå til den som hadde fått henne til å gråte.

Hun ristet på hodet. «Daten min avlyste. I siste øyeblikk.» Hun stønnet og la hodet bakover for å stirre inn i den stjernevåte himmelen. «Jeg oppfører meg dumt. Han er ikke noen jeg bryr meg om. Vi er ikke engang kjærester.»

«Men det gjør likevel vondt.»

«Ja, og å høre alle snakke om datene sine og planene om å snike seg bort for å ha sex i baksetet på bilen til en fyr …» Hun ristet på hodet.

Dominic ante ikke hvorfor han gjorde det. Nei, det var ikke helt sant. Han gjorde det fordi han hadde hatt lyst til det i årevis, men visste at han ikke burde gjøre det. Visste at det ikke var riktig.

I kveld spilte det ingen rolle. Dominic strakte seg etter henne, trakk henne forsiktig inn i armene sine og fant munnen hennes. Kysset begynte raskt. Han hadde ikke ment det som noe mer enn en beroligende balsam for hennes sårede stolthet. For å forsikre henne om at hun var pen og attråverdig. For det var hun.

Men det brant raskt til mer. Varmen fra henne, smaken av henne … den nådde dypt inn i ham og grep tak.

Aldri i sitt liv hadde han følt at han holdt på å drukne uten å være i nærheten av vann. Men det var slik han følte seg da han rørte ved henne. Fortapt, flytende, gispende etter pusten.

Alt annet enn smaken og følelsen av henne bleknet. Ingenting og ingen hadde noensinne fått Dominic til å føle seg så … løsrevet og jordbundet på samme tid.

Og så skjøv hun ham vekk.

Da hun slo hendene mot brystet hans, snublet han tilbake.

«Hva er det du gjør?» Meredith gispet og stirret forferdet på ham.

Dominic sendte henne sitt innøvde smil og trakk lett på skuldrene. «Jeg ville ikke at du skulle føle deg utenfor, engel. Du vet at jeg alltid er tilgjengelig for litt moro hvis du er skuffet over å gå glipp av en tur i baksetet.» Han bøyde seg mot henne og hvisket: «Jeg lover at du ville hatt det morsommere sammen med meg uansett. Vi vet begge at jeg vet hva jeg gjør.»

Meredith dyttet til ham igjen, men brydde seg ikke engang om å svare. Hun hadde bare gått sin vei. Hun ville tydeligvis ikke ha noe med ham å gjøre da, og hun ville ikke ha noe med ham å gjøre nå.

Han hadde ikke tenkt på den kvelden på lenge. Ikke på mange år. Men av en eller annen merkelig grunn kriblet det i leppene hans, akkurat som det hadde gjort da han hadde sett henne gå.

Dominic bet tennene sammen. Arbeid. Det var det han trengte. Ikke et gammelt minne som ikke betydde noe.

Han gikk tilbake til skrivebordet og skulle til å åpne et regneark fra klubben i London, da telefonen i lommen vibrerte. Han tok den frem og sukket da han så søsterens navn lyse opp.

Pokker ta Meredith.

*

Meredith stirret på den blinkende markøren på skjermen. Ordene rullet gjennom hodet hennes i en evighet, men fingrene nektet å skrive dem.

Hun kunne bare ikke gjøre det.

Pokker ta Dominic.

Meredith bladde gjennom dokumentene hun hadde fått tilsendt. Artikler om savnede kvinner som knapt hadde fått mer enn en liten notis. Det var hjerteskjærende å se hvor liten verdi mediene hadde lagt i disse forsvinningene.

Den som hadde sendt henne informasjonen, hadde gjort hjemmeleksen sin. Det var bilder fra overvåkningskameraer. Bilder av kvinnene mens de kom og gikk fra Excess i dagene og ukene før de forsvant.

Men det alene var ikke bevis nok på at Dominic var innblandet. Kvinnene hadde altså besøkt hans etablissement … det var mulig at noen brukte hans virksomhet til å identifisere og forfølge ofre. En slik klubb var en perfekt jaktmark for en psykopat ute etter ensomme, svekkede eller ekstremt eventyrlystne kvinner.

Og hvis det var alt e-posten hadde inneholdt, ville Meredith ha skrevet akkurat den historien. Men det var det ikke.

Det fantes også bilder av Dominic som satte seg inn i en elegant svart bil sammen med et par av kvinnene.

Kanskje han hadde ligget med dem. En skarp smerte stakk i henne.

Nei, hun nektet å være sjalu. Dessuten var det ikke typisk Dominic å treffe den samme kvinnen mer enn én eller to ganger, og hver av dem hadde vært på klubben flere ganger. Bare enda en grunn til at hun måtte konsentrere seg om det hun hadde foran seg, ikke om en tenåringsfantasi hun hadde kjempet mot i årevis.

Det som plaget henne mer enn noe annet akkurat nå, var at hvis denne historien hadde involvert noen andre, ville hun ikke ha nølt. Hun hadde sjekket kilder. Verifisert informasjonen. Nok til å vite at noe var på gang.

Men Dominic var innblandet. Og selv om hun gjerne ville overbevise seg selv om at motviljen mot å trekke hans navn gjennom søla utelukkende skyldtes forholdet til Annalise … visste hun innerst inne at det ikke var slik.

Magefølelsen sa henne at det var noe som ikke stemte. Men den lille stemmen i hodet hennes hånte henne og antydet at hun bare ikke ville akseptere at Dominic kunne være innblandet.

Var hun dum eller pragmatisk?

Herregud, hun visste ikke. Og det var hele problemet med Dominic. Mens hjernen hennes skrek om fare hver gang han var i nærheten, ville resten av henne omfavne ham og kysse ham sønder og sammen.

Kanskje hun da kunne bevise for seg selv at det ene kysset deres – hennes første kyss – ikke hadde vært så omveltende som hun husket det.

Hun trengte rett og slett å finne noe som beviste at hun hadde rett.

Dominic hadde ikke blitt avhørt i noen av sakene om savnede personer. Det betydde at han ikke hadde meldt seg.

Hvorfor ikke?

Det var mulig at betjentene som jobbet med saken ikke hadde funnet bevisene som var blitt sendt til henne. Alle sakene hadde blitt tildelt forskjellige betjenter, noe som sannsynligvis kompliserte det hele.

Men det fikk henne til å lure på hvorfor informasjonen ikke hadde blitt sendt til politiet? Eller statsadvokaten? Hvorfor en reporter? Hvorfor henne? Hun hadde jo rykte på seg for å avdekke korrupsjon og ta folk med penger og forbindelser.

Men det var noe ved det som føltes galt. Hennes forbindelse til Annalises familie var velkjent.

Kanskje noen håpet å torpedere Dominic i media før politiet ble involvert? Få ham dømt i den offentlige opinionen?

Kunne informanten ha noe personlig på hjertet?

Hun måtte finne noen med IT-bakgrunn som kunne hjelpe henne med å finne ut om bildene var manipulerte. Dessverre kjente hun ingen med den typen kompetanse. Men hun kjente noen som hadde tilgang til den typen teknologi.

Annalise drev familiekasinoet Magnifique, og hvis det var noen som hadde tilgang til høyteknologiske dingser og kunnskap til å bruke dem, så var det sikkerhetsstaben hennes. Stedet hadde et teknologiteam som CIA bare kunne misunne dem.

Meredith hadde truet Dominic med å fortelle det til Annalise, men så langt hadde ikke venninnen ringt henne tilbake. Noe som ikke var helt uvanlig, hvis hun var opptatt med å håndtere et problem på kasinoet.

Meredith hadde ikke akkurat gledet seg til telefonsamtalen uansett. Med et sukk tok Meredith opp telefonen og ringte bestevenninnen igjen.

Denne gangen svarte Annalise. «Meredith, du er sent oppe.»

Det var ikke ofte hun ikke la seg før midnatt. Men i kveld, mellom møtet med Dominic og bildene som snurret i hodet hennes … kunne hun ikke få hvile.

«Ja, hør her. Jeg trenger din hjelp.»

«Ok, med hva da?»

«Jeg trenger hjelp til å finne ut om noen bilder er manipulert. Jeg antar dere har folk i staben som kunne gjøre den slags?»

«Ja, det har vi … er dette for en historie?»

Angeren stakk i Meredith. Hun ønsket virkelig ikke å være kilden til konflikt mellom Annalise og broren. Men hun hadde ikke noe valg. Annalise måtte få vite hva som foregikk, spesielt hvis hun skulle kunne hjelpe.

Med et dypt sukk sa Meredith: «Ja, jeg skal fortelle deg om det når jeg kommer.»

Dette var ikke en samtale hun ønsket å ha over telefon.

